प्रत्येक वर्ष मई, जून और जुलाई के महीने में प्रत्येक शनिवार व रविवार को यहां मेला लगता है। दूर-दूर से अपनी कारों, बसों, ट्रैक्टर-ट्रालियों तथा रेलगाड़ी में यहां पहुंचने वाले श्रद्धालु मंदिर पर मनौती का ध्वज फहराते हैं और मंदिर प्रांगण में भंडारा भी करते है। बाबा सिद्ध के केंद्रीय मंदिर के साथ-साथ यहां भगवान शिव का प्राचीन मंदिर भी है तथा गणेश, दुर्गा, कृष्ण, हनुमान, गोरखनाथ व शनिदेव के सुंदर मंदिर दर्शनीय व वंदनीय हैं। मंदिर स्थल बहुत ही सुंदर एवं मन को मोह लेने वाला है। श्रद्धालुओं के लिए बिजली, पानी, भोजन इत्यादि सभी की उचित व्यवस्था है। किसी भी सुविधा के लिए कोई शुल्क नही लिया जाता। मंदिर परिसर में रुद्राक्ष के वृक्ष की शोभा देखते ही बनती है। मंदिर के तालाब का आधा हिस्सा श्रद्धालुओं के स्नान हेतु है तथा आधे हिस्से में कछुओं व मछलियों की भरमार है, जिन्हें श्रद्धालु बड़े प्यार से आटे की गोलियां बनाकर खिलाते हैं।